Trei comunități parohiale din Protoieria Sectorului 2 al Capitalei au dăruit miercuri dispozitive medicale pentru copiii internați la Institutul Oncologic Fundeni.
Parohiile Oborul Nou, Andronache și Sfântul Ioan – Moși au achiziționat 32 de camere implantabile pentru chimioterapie. De asemenea, Parohia Sfinții Voievozi – Gherghiceanu a donat pizza pentru pacienți, aparținători și cadrele medicale, cu ocazia zilei de 1 iunie.
„Inițial, am fost sceptic că se va putea intra în spital, deoarece regulile pentru accesul la micii pacienți sunt extrem de stricte din motive medicale”, a relatat, pentru Agenția de știri Basilica, Părintele Gheorghe Subțirică, preot de caritate la Paraclisul Institutului Oncologic din București.
„Dar i-am pus în legătură cu Asociația PAVEL, care ajută pacienții oncologici copii și au luat o decizie cu privire la achiziția dispozitivelor necesare, iar voluntarii spitalului au intermediat și accesul în spital.”
Dispozitivele donate se utilizează la administrarea tratamentului intravenos. Fiecare costă aproximativ 1.200 lei și rămâne implantat în zona subclaviculară timp de mai multe luni sau chiar un an.
Părintele Gheorghe Subțirică a fost ghidul grupului restrâns de preoți din Protoieria Sector 2 prin saloanele unde se putea intra conform indicațiilor medicale.
Vizitatorii au adus în dar pizza și baloane, explicându-le micilor pacienți că este vorba despre o acțiune prilejuită de Ziua Copilului. Părintele Gheorghe Subțirică, duhovnicul copiilor și al părinților internați în spital, le-a oferit cărți de rugăciune pentru copii și metaniere în formă de brățară.
Rugăciuni pentru sănătatea copiilor
La final, Părintele Protoiereu Mihai Cristian Popescu și ceilalți preoți participanți la acțiune s-au rugat pentru sănătatea copiilor și au cântat „Hristos a înviat”.
„Ne-am dorit, iar Dumnezeu ne-a ajutat, să aducem o mică bucurie și multă nădejde în inimile copiilor greu încercați de boală, spitalizați împreună cu părinții, părtași la suferința acestora”, au transmis reprezentanții Protoieriei Sector 2.
„Mulțumim preoților implicați în filantropie și celor împreună-rugători alături de personalul medical, copii și aparținători. Nădăjduim ca rugăciunile și vizita noastră să aducă tuturor celor prezenți sănătate, liniște sufletească și alinarea suferinței cu nădejde în Hristos Cel milostiv în iubire și binecuvântare.”
Șantierul Paraclisului din cadrul Institutului Oncologic București a ajuns la baza de sus a turlei. Urmează construcția propriu-zisă a acesteia. Mai este nevoie de fonduri pentru tabla de acoperiș, crucea de pe turlă, sistemul de paratrăznet și ferestrele de tip termopan.
După aceea, edificiul va intra în faza de instalații și finisaje. Cei care vor să ajute găsesc datele necesare pe pagina de Facebook Biserica Institutului Oncologic București.
Vezi și:
- Paraclisul Institutului Oncologic București, un proiect pentru pacienții din toată țara și familiile lor
Sursa foto: Protoieria Sector 2 Capitală
Urmărește-ne pe Telegram: t.me/basilicanews